讀淵明詩
作者：楊萬里
朝代：宋

paragraphs: 少年喜讀書，晚悔昔草草。
迨今得書味，又恨身已老。
淵明非生面，穉歲識已早。
極知人更賢，未契詩獨好。
塵中談久睽，暇處目偶到。
故交了無改，乃似未見寶。
貌同覺神異，舊翫出新妙。
琱空那有痕，滅跡不須掃。
腹腴八珍初，天巧萬象表。
向來心獨苦，膚見欲幽討。
寄謝潁濱翁，何謂淡且槁。